দক্ষিণেশ্বর কালীবাড়ি
দক্ষিণেশ্বর কালীবাড়ি কলকাতার অদূরে হুগলি নদীর তীরে অবস্থিত একটি কালীমন্দির। এটি উত্তর চব্বিশ পরগনা জেলার কামারহাটি শহরের অন্তঃপাতী দক্ষিণেশ্বরে অবস্থিত। ১৮৫৫ সালে প্রসিদ্ধ মানবদরদি জমিদার রানি রাসমণি এই মন্দিরটি প্রতিষ্ঠা করেন। এই মন্দিরে দেবী কালীকে "ভবতারিণী" নামে পূজা করা হয়। ঊনবিংশ শতাব্দীর বিশিষ্ট যোগী রামকৃষ্ণ পরমহংস এই মন্দিরে কালীসাধনা করতেন।
বিশালাক্ষী কালীমন্দির, টিটাগড়
অষ্টাদশ শতাব্দীতে রাধাকান্ত ঘোষাল নামক এক ব্রাহ্মণ বিশালাক্ষী কালীমন্দির প্রতিষ্ঠা করেন। মন্দিরে গর্ভগৃহে অবস্থিত কাঞ্চনবর্ণা সাড়ে চার ফুট উচ্চ কালীবিগ্রহ চতুর্ভূজা। ওপরের বামহাতে তলোয়ার, নীচের বামহাতে নরমুণ্ড, ওপরের ডানহাত অভয়মুদ্রা এবং নীচের ডানহাত বরদানরত। মাথায় রূপোর মুকুট ও পদতলে শায়িত শিব। দেবীবিগ্রহের বামে পূর্বদিকে শিবের মাথা ও পশ্চিমদিকে দুই পা অবস্থিত।